Forskrift om farvassavgift for XXX kommune sine sjøområde
Heimel: Fastsett av XXX kommunestyre (dato) med heimel i lov 21. juni 2019 nr. 70 om hamner og farvatn (hamne- og farvasslova) § 36.
Alternativt: Fastsett av XXX hamn IKS (dato) med heimel i lov 21. juni 2019 nr. 70 om hamner og farvatn (hamne- og farvasslova) § 36 samt delegeringsvedtak (dato) frå XXX kommune, jf. lov 21. juni 2019 nr. 70 om hamner og farvatn (hamne- og farvasslova) § 4. 
§ 1. Føremål

Farvassavgifta skal berre dekkje kommunen sine kostnader til
a. nødvendig isbryting og fjerning av gjenstandar som hindrar sjøtransporten eller er til fare for ferdsla i kommunen sitt sjøområde, jf. hamne- og farvasslova § 6
b. utøving av offentleg mynde med heimel i hamne- og farvasslova med forskrifter
c. farvasskilt og navigasjonsinnretningar som kommunen eig. 

§ 2. Definisjonar

I denne forskrifta gjeld følgjande definisjonar, jf. hamne- og farvasslova § 3
a. eigar: den registrerte og den reelle eigaren
b. fartøy: eikvar flytande innretning som er laga for å bevege seg gjennom vatnet
c. hamn: kai eller kaier med tilknytte sjø- og landområde som er tilrettelagde for mottak og fortøying av fartøy i næringsverksemd eller offentleg teneste, og andre område som er tilknytte desse
d. Kommunen sitt sjøområde: område der kommunen har planmynde etter plan- og bygningslova med unntak av hovud- og bilei. 

§ 3. Avgiftsplikt

Fartøy som anløper hamn eller innretningar for drift av akvakulturanlegg i XXX kommune sitt sjøområde skal betale farvassavgift til XXX kommune. Farvassavgifta skal ileggast per anløp. Ved fleire anløp til hamn eller akvakulturanlegg i løpet av same kalenderdøgn, blir avgift ilagt berre éin gong. Med innretning for drift av akvakulturanlegg meinast fôrflåter og tilsvarande anlegg.

Unntatt frå plikt til å betale anløpsavgift er:
a. fartøy med største lengd under 15 meter
b. isbrytarfartøy i samband med ivaretaking av ansvaret for framkoma etter hamne- og farvasslova § 6
c. norske og utanlandske orlogsfartøy
d. Kystverket sine fartøy i samband med arbeid i farvatnet
e. Sysselmesteren på Svalbard sine tenestefartøy og Norsk Polarinstitutt sine fartøy i samband med arbeid i farvatnet på Svalbard
f. bergingsfartøy i samband med berging
g. fartøy som anløper hamn på grunn av skade eller naudtilstand og fartøyet ikkje lastar, lossar eller tek om bord passasjerar. 

§ 4. Avgiftssatsar

Grunnsatsane for farvassavgift skal baserast på fartøya si bruttotonnasje (BT) slik ho er oppgitt i fartøyet sitt målebrev i samsvar med Den internasjonale konvensjonen om måling av fartøy av 1969.

XXX kommune (ev. IKS) kan fastsetje ei minsteavgift i staden for avgift berekna på grunnlag av fartøyet si BT.

Satsane for farvassavgifta blir fastsette årleg med utgangspunkt i sjølvkostprinsippet og blir publiserte årleg i XXX kommune (ev. IKS) sitt regulativ. 

§ 5. Betalingsplikt

Fartøyet sin eigar, reiarlag og agentar svarar solidarisk for betaling av farvassavgifta jf. hamne- og farvasslova § 40.

Skuldig avgift er tvangsgrunnlag for utlegg jf. hamne- og farvasslova § 41.

Krav etter hamne- og farvasslova § 36 har panterett i skip og last. Sjølova sine føresegner om sjøpant gjeld tilsvarande.

Ved forseinka betaling av farvassavgift skal det betalast forseinkingsrente etter forseinkingsrentelova. 

§ 6. Opplysningsplikt

XXX kommune (ev. IKS) kan krevje at fartøy som anløper hamn og innretningar for drift av akvakulturanlegg, gir tilstrekkelege opplysningar til at kommunen kan berekne og fakturere farvassavgift.

Fartøyet sin førar eller representantar pliktar på førespurnad frå XXX kommune (ev. IKS) å leggje fram gyldig målebrev i samsvar med målereglane i Den internasjonale konvensjonen om måling av fartøy av 1969. Dersom slikt målebrev ikkje kan leggjast fram innan éi veke eller det framleis er tvil om berekningsgrunnlaget, avgjer XXX kommune (ev. IKS) ved einskildvedtak kva storleik som skal leggjast til grunn ved avgiftsberekninga. 

§ 7. Klage

Einskildvedtak som blir gjort etter forskrifta, kan klagast på etter føresegnene i lov 10. februar 1967 om handsamingsmåten i forvaltningssaker (forvaltningslova). Kystverket er klageinstans for vedtak fatta av XXX kommune (ev. IKS). 

§ 8. Iverksetjing

Forskrifta tek til å gjelde ved kunngjering i Norsk Lovtidend.

